Upprunalegt prentað eintak af stjórnarskrá Bandaríkjanna var selt á uppboði hjá Sotheby's uppboðshúsinu í gær fyrir 43 milljónir Bandaríkjadala eða jafngildi ríflega 5,6 milljarða íslenskra króna.
Aldrei áður hefur fengist jafnhátt verð fyrir sögulegt skjal að því er fram kemur á vef uppboðshússins. Eintakið sem selt var í gær er eitt af ellefu sem enn eru til. Öll hin eintökin eru varðveitt á söfnum. Skjalið er 11 blaðsíður og var undirritað af landsfeðrum Bandaríkjanna í Fíladelfíu 17. september 1787. Það var nú selt til stuðnings Dorothy Tapper Goldman stofnuninni.
Howard heitinn eiginmaður Dorothy keypti skjalið á uppboði árið 1988 fyrir 165 þúsund Bandaríkjadali en fleiri munir og skjöl úr hans eigu tengd sögu Bandaríkjanna verða seld á uppboðum á næstunni.
Meðal annars má sjá undirskriftir Georges Washington fyrsta forseta Bandaríkjanna, Benjamíns Franklín og James Madison sem varð fjórði forseti landsins. Níu ríki af þeim þrettán sem upphaflega mynduðu Bandaríkin staðfestu stjórnarskrána 21. júní 1788. Upprunalegt handrit stjórnarskrárinnar er varðveitt í Þjóðskjalasafni Bandaríkjanna í höfuðborginni Washington.